กกต.เปิดเผย ภาพรวมผลการคัดเลือกส.ว. ระดับอำเภอเป็นไปด้วยความเรียบร้อย ขอผู้ผ่านการคัดเลือกเตรียมเลือกตัวแทนระดับจังหวัด 22 ธันวาคม
นายณัฏฐ์ เล่าสีห์สวกุล รองเลขาธิการคณะกรรมการการเลือกตั้ง หรือ กกต.เปิดเผยว่าการคัดเลือก ส.ว. ระดับอำเภอเมื่อวันที่ 16 ธันวาคมที่ผ่านมานั้น ภาพรวมถือว่าเป็นไปด้วยความเรียบร้อย โดยใน 197 อำเภอ มีการลงคะแนนเลือกตัวแทนกลุ่มอาชีพ ส่วนที่เหลือคือการรับรายงานตัว ขณะที่มีบางส่วนผู้สมัครไม่มารายงานตัว และมีกรณีของบัตรเสียเพียงที่เดียวเท่านั้น ส่วนใน 50 กว่าอำเภอที่ไม่มีผู้สมัครเลย ยืนยัน ไม่มีผลกระทบต่อภาพรวม เพราะในจังหวัดนั้นๆ ก็ยังคงมีผู้สมัครจากอำเภออื่นๆ อยู่ ทั้งนี้ขั้นตอนต่อไป กกต. จะมีการผลิตเอกสารแนะนำตัวของผู้ที่จะทำการคัดเลือกในระดับจังหวัด เพื่อให้แต่ละคนได้ศึกษาข้อมูลของผู้สมัครซึ่งอยู่ในกลุ่มเดียวกัน ประกอบการตัดสินใจในการลงคะแนนระดับจังหวัดในวันที่ 22 ธันวาคม โดยขอให้ผู้ได้รับคัดเลือกในระดับอำเภอได้ตรวจสอบเอกสารและประกาศของ กกต.เพื่อเข้าลงคะแนนและนับการคัดเลือกในแต่ละจังหวัด
 


 รองเลขาธิการคณะกรรมการการเลือกตั้ง กล่าวว่าภายในช่วงเย็นของวันที่ 22 ธันวาคม คาดว่าจะได้เอกสารชุดที่จะนำไปใช้ในระดับประเทศ ซึ่งจะเป็นการรวบรวมรายชื่อผู้สมัครที่ได้รับเลือกในแต่ละกลุ่มของทั้ง 77 จังหวัด จากนั้นจะจัดทำข้อมูลเอกสารแจกจ่ายให้กับผู้ที่ได้รับการคัดเลือกในระดับจังหวัด  คาดว่าในวันที่ 23 ธันวาคม ผู้ที่ได้รับเลือกสามารถรับเอกสารแนะนำตัวได้ที่สำนักงาน กกต.จังหวัด เพื่อศึกษาข้อมูลประกอบการตัดสินใจเลือกในระดับประเทศ